Europa-rakennus

Europa-rakennus on Euroopan unionin toiminnan keskeinen rakennus Brysselissä, Belgiassa. Rakennus toimii Euroopan unionin neuvoston ja Eurooppa-neuvoston päätoimipaikkana. Rakennus on EU:n politiikan ja päätöksenteon keskus, jossa järjestetään EU:n huippukokouksia, monenvälisiä huippukokouksia ja ministerikokouksia. Rakennuksessa toimivat myös kansallisten valtuuskuntien sekä Eurooppa-neuvoston puheenjohtajan toimistot. Historia Europa-rakennuksen rakentaminen päätettiin vuonna 2004 vastauksena EU:n laajentumiseen ja tarpeeseen järjestää kaikki huippukokoukset yhdessä paikassa, Brysselissä. Europa-rakennus suunniteltiin erityisesti vastaamaan neuvoston ja Eurooppa-neuvoston tarpeita. Rakennusprojekti sisältää historiallisen Résidence Palace -rakennuksen, joka valmistui vuosina 1922–1927 arkkitehti Michel Polakin suunnitelmien mukaan ja edustaa art deco -tyyliä. Alun perin Résidence Palacessa oli asuntoja ja liiketiloja, mutta toisen maailmansodan jälkeen rakennus muutettiin toimistotiloiksi Belgian valtionhallinnon käyttöön. Arkkitehtuuri Europa-rakennus rakennettiin laajentamalla L-muotoista Résidence Palace -rakennusta kahdella uudella lasiseinämällä kuution muotoiseksi. Kuution sisällä on lyhdyn näköinen sisärakennus, jossa varsinaiset kokoustilat sijaitsevat. Rakennuksen lasiset julkisivut koostuvat eri puolilta EU:ta kerätyistä puisista ikkunanpuitteista, mikä on tarkoitettu symboloimaan Euroopan unionin mottoa, ”moninaisuudessaan yhtenäinen”. Galleria Lähteet